ಲೆಕ್ಕಚಾರ ಬುಡಮೇಲು ಮಾಡಿದ ಜುಲೈ, ಬೆಂಗಳೂರಿನಲ್ಲಿ 50,989 ಮಂದಿಗೆ ಸೋಂಕು ಬೆಂಗಳೂರು: ರಾಜ್ಯದಲ್ಲಿ ಕೊರೊನಾ ಸೋಂಕು ವ್ಯಾಪಕವಾಗಿ ಹರಡುತ್ತಿದ್ದು, ಜುಲೈ ಒಂದೇ ತಿಂಗಳಲ್ಲಿಯೇ ಬರೋಬ್ಬರಿ 1,08,873 ಮಂದಿಯಲ್ಲಿ ಕೊರೊನಾ ಸೋಂಕು ದೃಢವಾಗಿದೆ. ಇನ್ನು ಬೆಂಗಳೂರು ಒಂದರಲ್ಲೇ ಜುಲೈನಲ್ಲಿ 50,989 ಮಂದಿಯಲ್ಲಿ ಸೋಂಕು ದೃಢವಾಗಿದೆ. ರಾಜ್ಯದಲ್ಲಿ ಒಂದೇ ತಿಂಗಳಲ್ಲಿಯೇ ಜುಲೈ ಒಂದೇ ತಿಂಗಳಲ್ಲಿ 2,068 ಜನ ಕೊರೊನಾ ಸೋಂಕಿನಿಂದ ಸಾವನ್ನಪ್ಪಿದ್ದರೆ, ಬೆಂಗಳೂರಿನಲ್ಲಿ 1,030 ಮಂದಿ ಸೋಂಕಿಗೆ ಬಲಿಯಾಗಿದ್ದಾರೆ. ರಾಜ್ಯದಲ್ಲಿ ಇತ್ತೀಚಿಗೆ ನಿತ್ಯ 5 ಸಾವಿರ ಪ್ರಕರಣಗಳು ದಾಖಲಾಗುತ್ತಿದ್ದು, ಬೆಂಗಳೂರಿನಲ್ಲಿ 2 ರಿಂದ ಎರಡೂವರೆ ಸಾವಿರ ಕೇಸ್ ದಾಖಲಾಗ್ತಿದೆ. ಒಂದು ವಾರ ಲಾಕ್ಡೌನ್ ಮಾಡಿದ್ದರೂ ಸಹ ಕೊರೊನಾ ಸೋಂಕಿತರ ಸಂಖ್ಯೆ ಏರಿಕೆಯಾಗಿದೆ. ಜೂನ್ 30ಕ್ಕೆ ರಾಜ್ಯದಲ್ಲಿ ಕೇವಲ 15242 ಮಂದಿಗೆ ಕೊರೊನಾ ಸೋಂಕು ತಗಲಿತ್ತು. ಸಾವಿನ ಸಂಖ್ಯೆ ಕೂಡ 246 ಇತ್ತು. ಆದರೆ ಜುಲೈನಲ್ಲಿ ಸೋಂಕಿತರ ಸಂಖ್ಯೆ ವ್ಯಾಪಕವಾಗಿ ಹೆಚ್ಚಾಗಿದ್ದು, ಆಗಸ್ಟ್ ತಿಂಗಳಿನಲ್ಲಿ ಮತ್ತೆಷ್ಟು ಕೇಸ್ ದಾಖಲಾಗಲಿದೆ ಅನ್ನೊ ಆತಂಕ ಶುರುವಾಗಿದೆ.